VENDIM
[bookmark: _Hlk65235567]Nr. 162, datë 12.7.2021

MBI DHËNIEN E AUTORIZIMIT NGA ERE PËR NDRYSHIMIN E ORTAKUT KRYESOR TË SHOQËRISË “ALIN TRADING” SHPK

[bookmark: _Hlk66968590]Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të pikës 5.2, të “Kushteve të licencës për veprimtarinë e tregtimit të energjisë elektrike”, të miratuar me vendim të Bordit të ERE-s nr. 97, datë 17.6.2016; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 12.7.2021, mbasi shqyrtoi relacionin me nr. 102/3 prot., datë 6.7.2021, të përgatitur nga Drejtoria e Licencimit, Autorizimeve dhe Mbikëqyrjes “Mbi dhënien e autorizimit nga ERE për ndryshimin e ortakut kryesor të shoqërisë ‘Alin Trading’ sh.p.k.”,
konstatoi se: 
[bookmark: _Hlk76475666]- Shoqëria “Alin Trading” sh.p.k., me NUIS: L71712019T, është mbajtëse e licencës nr. 380, seria T17, për veprimtarinë e tregtimit të energjisë elektrike, dhënë me vendimin e Bordit të ERE-s nr. 137, datë 6.9.2017.
[bookmark: _GoBack]- Me shkresën e datës 29.6.2021, protokolluar në ERE me nr. 792 prot., datë 30.6.2021, shoqëria ka kërkuar nga ERE autorizimin për transferimin e 100% të kuotave të saj (nëpërmjet dhurimit), transferim i cili ndryshon dhe ortakun kryesor të shoqërisë.
- Shoqëria ka parashtruar arsyet e kësaj kërkese, si dhe ka kërkuar mirëkuptimin e ERE-s, që nuk ka kërkuar autorizimin përpara kryerjes së procedurave ligjore për kalimin e kuotave, duke sqaruar se e ka keqkuptuar detyrimin e saj vetëm si njoftim ndaj ERE-s dhe jo si detyrim për marrjen e autorizimit. Kërkesa në ERE është bërë një ditë pasi janë kryer dhe procedurat për kalimin e kuotave. Në ligjin nr. 9723, “Për regjistrimin e biznesit”, të ndryshuar, seksioni II, neni 22, pika 5, parashikohet se: “Për regjistrimet e tjera të detyrueshme, përveç rasteve kur ky ligj përcakton ndryshe, aplikimi bëhet brenda 30 ditëve kalendarike nga data e ngjarjes së rrethanës faktike dhe/ose e hartimit të aktit të detyrueshëm për t’u regjistruar.”.
- Shoqëria ka paraqitur të gjithë dokumentacionin e nevojshëm për dhënien e autorizimit nga ERE për ndryshimin e ortakut kryesor.
- Shoqëria “Alin Trading” sh.p.k. ka shlyer të gjitha pagesat rregullatore ndaj ERE-s.
Për gjithë sa më sipër, Bordi i ERE-s

VENDOSI:

1. Dhënien e autorizimit nga ERE për ndryshimin e ortakut kryesor të shoqërisë “Alin Trading” sh.p.k., nëpërmjet dhurimit të 100% të kuotave të saj.
2. Drejtoria e Licencimit, Autorizimeve dhe Mbikëqyrjes të njoftojë shoqërinë për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

